СЪДЪРЖАНИЕ

1. Въведение 3

2. Целеви приходи, предназначени за ЕФГЗ 3

3. Приходи от временните суми за преструктуриране (захарна промишленост) 4

4. Коментари относно временното изпълнение на бюджета на ЕФГЗ за 2011 г. 4

4.1. Пазарни мерки 5

4.1.1. Зърнени култури (– 62,1 млн. EUR) 5

4.1.2. Хранителни програми (+ 23,1 млн. EUR) 5

4.1.3. Плодове и зеленчуци (+98,6 млн. EUR над предвидените бюджетни кредити) 5

4.1.4. Продукти от лозаро-винарския сектор (+ 117,3 млн. EUR) 6

4.1.5. Мляко и млечни продукти (- 14,1 млн. EUR) 6

4.1.6. Говеждо и телешко месо (+7,2 млн. EUR). 8

4.2. Преки помощи 7

4.2.1. Преки помощи, отделени от производството (– 77,4 млн. EUR в сравнение с одобрените бюджетни кредити) 7

4.2.2. Други преки помощи (67.4 млн. EUR) 7

4.3. Одит на селскостопанските разходи 8

4.3.1. Счетоводно уравняване на сметките от предходни години (+ 85,4 млн. EUR) 8

5. Усвояване на целевите приходи, предназначени за ЕФГЗ 8

6. Усвояване на приходите от временните суми за преструктуриране (захарна промишленост) 9

7. Усвояване на Фонда за преструктуриране на захарната промишленост 9

8. Заключения 9

Приложение 1: Предварителни данни за усвояването на бюджетни кредити на ЕФГЗ до 28.2.2011 г.

Въведение

В Приложение 1 е представена реалната степен на изпълнение на бюджета за периода от 16 октомври 2010 г. до 28 февруари 2011 г. спрямо определения посредством показателя профил на разходите, установен въз основа на разпоредбите на член 20 от Регламент (ЕО) № 1290/2005 на Съвета[1].

Целеви приходи, предназначени за ЕФГЗ

Въз основа на разпоредбите на член 34 от Регламент (ЕО) № 1290/2005 г. на Съвета относно финансирането на Общата селскостопанска политика, приходите, получени от финансови корекции във връзка с решения, взети по отношение на уравняването с оглед на съответствието от възстановявания вследствие на нередности, както и от налога в сектора на млякото и млечните продукти, се считат за целеви приходи за финансиране на разходите по линия на ЕФГЗ. В съответствие с посочените разпоредби целевите приходи могат да се използват за покриване на разходите направени от държавите-членки по линия на ЕФГЗ. В случай че част от тези приходи не са усвоени, тя ще бъде автоматично пренесена към следващата бюджетна година[2].

Бюджетът на ЕФГЗ за 2011 г. включва както последната оценка на Комисията относно размера на кредитите, които ще бъдат необходими за финансиране на очакваните разходи в областта на пазарните мерки и преките помощи и оценките относно целевите приходи, които се очаква да постъпят през съответната бюджетна година, така и пренесените суми от целевите приходи, останали неизползвани през предходната бюджетна година. В предложението си относно сумата на кредитите за ЕФГЗ в бюджета за 2011 г. Комисията взе предвид общия очакван целеви приход и поиска бюджетни кредити за 2011 г., изчислени чрез изваждане на очакваните целеви приходи от очакваните разходи. Тогава бюджетният орган прие новия бюджет на ЕФГЗ, кредитите по който включваха очакваните целеви приходи.

Към момента на изготвянето на бюджета за 2011 година наличните целеви приходи се оценяваха от Комисията на 1 247 млн. EUR. По-специално:

- Целевите приходи, които се очакваше да бъдат генерирани в течение на бюджетната 2011 г., бяха оценени на 707 млн. EUR. От финансови корекции във връзка с уравняването с оглед на съответствието и от възстановявания вследствие на нередности се очакваха съответно 600 млн. EUR и 88 млн. EUR. Постъпленията от налога в сектора на млякото и млечните продукти се оценяваха на 19 млн. EUR,

- Сумата на целевите приходи, която се очаква да се пренесе от бюджетната 2010 година в бюджетната 2011 година, беше оценена на 540 млн. EUR.

В бюджета за 2011 г. Комисията разпредели този приход от 1 247 млн. EUR по две схеми. По-конкретно:

- 500 млн. EUR са прехвърлени по оперативните фондове за организациите на производителите в сектора на плодовете и зеленчуците, а

- 747 млн. EUR — по схемата за единно плащане.

За тези две схеми бюджетният орган одобри кредити съответно в размер на 292 млн. EUR и 30 389 млн. EUR съгласно предложението на Комисията. Сумата на гласуваните кредити и на гореспоменатите целеви приходи съответства на общата оценка на потребностите от кредити от 792 млн. EUR за оперативните фондове за организациите на производителите в сектора на плодовете и зеленчуците и от 31 136 млн. EUR за схемата за единно плащане.

В приложението, в което се представя изпълнението на бюджета за 2011 г. за периода до 28 февруари 2011 г., посочените бюджетни кредити за сектора на плодовете и зеленчуците и за сектора на отделените от производството преки помощи представляват гласуваните кредити за тези две схеми, които възлизат съответно на 491,1 млн. EUR и 36 324 млн. EUR, като не са взети предвид гореспоменатите целеви приходи. След включването на предназначените за тези сектори целеви приходи, общият размер на предвидените в бюджета за 2011 г. бюджетни кредити възлиза съответно на 991,1 млн. EUR за сектора на плодовете и зеленчуците и на 37 071 млн. EUR за отделените от производството преки помощи.

Приходи от временните суми за преструктуриране (захарна промишленост)

Временните суми за преструктуриране в захарната промишленост се третират като целеви приходи за финансиране на помощта за преструктуриране на захарната промишленост и на други помощи, предвидени от Фонда за преструктуриране на захарната промишленост. За три пазарни години: 2006—2007 г., 2007—2008 г. и 2008—2009 г. тези суми, отнасящи се за количествените квоти за захар, инулинов сироп и изоглюкоза, държани от доставчици във всяка държава-членка, бяха внесени във Фонда. При създаването на бюджета за 2011 г. се очакваше сумата от 1 015 млн. EUR да бъде пренесена от бюджетната 2010 година към бюджетната 2011 година. Окончателният размер на целевите приходи, пренесени към Фонда за преструктуриране на захарната промишленост за 2011 г. възлиза на 1 044,8 млн. EUR.

Коментари относно временното изпълнение на бюджета на ЕФГЗ за 2011 г.

Степента на временното изпълнение на бюджета за периода 16 октомври 2010 г. — 28 февруари 2011 г. е представено в приложение 1. То е съпоставено с профила на разходите, базиран на показателя, който беше установен съгласно разпоредбите на член 20 от Регламент (ЕО) № 1290/2005 на Съвета. По-долу следва кратък коментар на бюджетните статии, които показват най-значителните отклонения между действителното и очакваното ниво на изпълнение на бюджета за 2011 г.:

Пазарни мерки

Използваните бюджетни кредити за интервенции на селскостопанските пазари бяха със 151,9 млн. EUR по-високи от одобрените бюджетни кредити, определени по нивото на показателя на 28 февруари 2011 г. Това отклонение се дължи главно на лозаро-винарския сектор и на хранителните програми. Същевременно други сектори като цяло показват непълно усвояване.

Зърнени култури (– 62,1 млн. EUR)

По-слабото изпълнение на този бюджетен ред през 2011 г. е в резултат на значимите продажби от интервенционните запаси на зърнените култури, които започнаха през декември 2010 г. До 28 февруари 2011 г., в рамките на открити търгове, Комисията продаде 2,404 млн. тона ечемик и 88 хил. тона пшеница и постигна значително по-високи цени от тези, които очакваше при подготовката на бюджета за 2011 г. На този етап Комисията смята, че отрицателните разходи, записани в този бюджетен ред, ще доведат до цялостно по-слабо изпълнение в края на 2011 г.

Хранителни програми (+ 23,1 млн. EUR)

По-бързото усвояване на кредити в сравнение с нивото на показателя в настоящия момент е огледален образ на по-слабото изпълнение на този бюджетен ред през 2010 г. Това отразява факта, че административните разходи на държавите-членки, свързани с управлението на програмите за 2010 г., бяха обявени едва през бюджетната 2011 г. Към момента Комисията смята, че бюджетните кредити ще бъдат достатъчни за покриването на очакваните разходи.

Плодове и зеленчуци (+98,6 млн. EUR над предвидените бюджетни кредити)

Степента на усвояване на бюджетните кредити се дължи на плащанията по оперативните фондове за организации на производители, които се финансират както от одобрените бюджетни кредити, така и от целевите приходи, предназначени за тази схема в бюджета за 2011 г. (бележка: за повече информация вж. точка 2 по-горе). Настоящата степен на усвояване се дължи на прилагането на показателя за периода до 28 февруари 2011 г. към одобрените бюджетни кредити, които не включват целевите приходи, предназначени за този сектор.

Към настоящия момент Комисията смята, че общият размер на наличните бюджетни кредити за посочения сектор ще е достатъчен за покриване на очакваните разходи на държавите-членки за 2011 г.

За улеснение на читателите, от 2010 г. Комисията въведе бележка под линия * към таблицата с предварителните данни за усвояването от приложението. В тази бележка под линия се пояснява какво би било положението, ако показателят към 28 февруари 2011 г. беше приложен към общия размер на бюджетните кредити, които се очаква да бъдат налични за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва гласуваните бюджетни кредити в размер на 491,1 млн. EUR и целевите приходи за сектора, оценени на 500 млн. EUR. Следователно, ако показателят беше приложен спрямо общия размер на очакваните налични средства за сектора (991,1 млн. EUR), биха били отчетени неусвоени бюджетни кредити в размер на 52,5 млн. EUR.

Това неусвояване е свързано с оперативните фондове за организации на производители, които имат малко по-бавен ритъм на плащания, отколкото в предишните години, и със схемата за предлагане на плодове в училищата, която, поради факта, че е нова мярка,все още не следва установен модел на изпълнение. И двете се разглеждат като временни явления. От друга страна, помощта за предварителното признаване на групи производители е с по-бърз ритъм на плащания през 2011 г., отколкото през последните три години.

Продукти от лозаро-винарския сектор (+ 117,3 млн. EUR)

Ако се сравни с нивото на бюджетните кредити и теоретичния профил на усвояване, посочен от показателя на 28 февруари 2011 г., настоящото преизпълнение се дължи на ритъма на плащанията в държавите-членки, най-вече за националните програми за поддръжка на лозаро-винарския сектор. Този по-бърз ритъм не поражда риск от надхвърляне на бюджетните кредити, тъй като те се базират на таваните, залегнали в нормативните документи за тези мерки.

Мляко и млечни продукти (- 14,1 млн. EUR)

В сравнение с нивото на бюджетните кредити и теоретичния профил за усвояване, посочен от показателя на 28 февруари 2011 г., се наблюдава забавено усвояване. То е свързано основно със схемата за мляко за учениците, чийто бюджетни кредити бяха увеличени с 10 млн. EUR в сравнение с първоначалните потребности. На този етап, това увеличение на бюджета не е отразено в усвояването от страна на държавите-членки. Освен това, вследствие на намесата в продажбите на обезмаслено мляко на прах (ОМП), която започна през декември 2010 г., се създадоха отрицателни разходи в този бюджетен ред, тъй като продажбите бяха реализирани на по-високо ценово ниво, отколкото първоначално изчисленото при подготовката на бюджета за 2011 г.

Говеждо и телешко месо (+7,2 млн. EUR)

По-бързото въвеждане на бюджетните кредити по този бюджетен ред спрямо равнището на показателя е в резултат на по-големите от очакваното количества, изнесени с възстановяване, през периода от 16 октомври 2010 г. до 28 февруари 2011 г. През първата половина на т.нар година „СТО” 2010/2011, дейността по износа на този пазар нарасна значително поради отварянето за ЕС на турския пазар за месни продукти. Понастоящем Комисията предвижда да издаде тазгодишните сертификати за износ за количество, по-голямо от прогнозираното при подготовката на бюджет 2011 г. По този начин Комисията счита, че на този етап настоящият бюджетен ред ще има цялостно надхвърляне през 2011 г., което ще бъде покрито чрез превод на наличните финансови средства към други бюджетни редове с непълно изпълнение.

Преки помощи

Използваните бюджетни кредити за преки помощи бяха с 9,7 млн. EUR по-малко в сравнение с равнището, предвидено от показателя към 31 януари 2011 г.

Преки помощи, отделени от производството (– 77,4 млн. EUR в сравнение с одобрените бюджетни кредити)

Общият размер на предвидените бюджетни кредити за нуждите на този сектор възлиза на 37 071 млн. EUR, включително целевите приходи за него в размер на 747 млн. EUR, предназначени за схемата за единно плащане. (Забележка: за повече информация вж. точка 2 по-горе).

Схемата за единно плащане (СЕП) показва по-бавно усвояване в сравнение с равнището на показателя. След много бързото усвояване през първите два месеца на бюджетната 2011 г. тази схема показва леко забавяне през януари и февруари. Досега държавите-членки са извършили плащания, отговарящи приблизително на 94 % от предвидените нужди в бюджета, в сравнение с 89 % за същия период през 2010 г.

Нивото на усвояване на отделените от производството преки помощи също се дължи на плащанията на държавите-членки към схемата за единно плащане на площ (СЕПП), където се наблюдава по-слабо усвояване в сравнение с нивото на показателя. Докато при повечето държави-членки ритъмът на плащанията се придържа към установените модели, до края на февруари България и Малта не са извършили никакви плащания, а в Полша плащанията са значително по-ниски. Към настоящия момент Комисията разглежда това неусвояване като временно.

За улеснение на читателите, от 2010 г. Комисията въведе бележка под линия * към таблицата с предварителните данни за усвояването от приложението. В тази бележка под линия се пояснява какво би било положението, ако показателят към 28 февруари 2011 г. беше приложен към общия размер на очакваните налични бюджетни кредити за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва гласуваните бюджетни кредити в размер на 36 324 млн. EUR и целевите приходи за сектора, които се очаква да достигнат 747 млн. EUR. Следователно, ако показателят беше приложен спрямо общия размер на очакваните налични средства за сектора (37 071 млн. EUR), биха се отчели неусвоени бюджетни кредити в размер на 770,8 млн. EUR.

Други преки помощи (67.4 млн. EUR)

За разлика от положението в края на януари, към 28 февруари 2011 г. други преки помощи показват надхвърляне. Тази промяна се дължи на по-бързия ритъм на плащанията за помощ на площ и преходните плащания за плодове и зеленчуци. Същевременно, при някои други схеми (премии за крави с бозаещи телета и за клане на едър рогат добитък) се наблюдава малко по-бавен ритъм на плащанията в сравнение с нивото, посочено от показателя. Към настоящия момент непълното усвояване се очаква да бъде с временен характер за всички горепосочени мерки.

Одит на селскостопанските разходи

Счетоводно уравняване на сметките от предходни години (+ 85,4 млн. EUR)

Настоящата степен на усвояване се дължи на сравнението на вече извършените корекции по отношение на счетоводното уравняване на сметките с равнището на съответния показател към 28 февруари 2011 г. Следва да се отбележи обаче, че в съответствие с нормативните срокове все още не са взети всички решения относно счетоводното уравняване на сметките, които се очакват в рамките на тази бюджетна година.

Трябва да се посочи, че в писмото си за внасяне на корекции за 2011 г. Комисията предложи корекции в размер на 72 млн. EUR. Окончателната сума, включена в бюджета за 2011 г., беше – 272 млн. EUR.

Комисията смята, че към настоящия момент очакваните корекции, вследствие на решения за счетоводно уравняване на сметките и на неспазването на сроковете за изплащане на помощите от страна на държавите-членки, няма да бъдат достатъчни за покриването на извънредната сума от 200 млн. EUR. Комисията ще трябва да покрие възникналите значителни отрицателни бюджетни кредити чрез положителни бюджетни кредити, за да приключи тази бюджетна позиция през 2011 г.

Усвояване на целевите приходи, предназначени за ЕФГЗ

Таблицата в приложението показва, че към 28 февруари 2011 г. са били събрани целеви приходи, възлизащи на 1 227,5 млн. EUR. По-специално:

- приходите от корекции въз основа на решения за уравняване с оглед на съответствието възлизаха на 236,1 млн. EUR, като до края на бюджетната година се очакват допълнителни суми;

- приходите от финансови корекции вследствие на нередности възлизаха на приблизително 65,7 млн. EUR, като също се очакват допълнителни суми до края на бюджетната година, и

- към настоящия момент по-голямата част от приходите от налога в сектора на млякото и млечните продукти е събрана и размерът ѝ възлиза на приблизително 20,6 млн. EUR, което леко надвишава първоначалното предвиждане от 19 млн. EUR;

- накрая, вместо първоначално предвижданата сума от 540 млн. EUR, сумата на целевите приходи, пренесени от 2010 г. към 2011 г., възлизаше на 905,1 млн. EUR.

Следователно към 28 февруари 2011 г. размерът на наличните целеви приходи за финансиране на разходите на ЕФГЗ възлиза на 1 227,5 млн. EUR. Към настоящия момент Комисията оценява размера на целевите приходи, които все още подлежат на събиране, на 384,6 млн. EUR (предвиждани целеви приходи, които се очаква да бъдат генерирани в бюджета за 2011 г., в размер на 707 млн. EUR, от които са събрани 322,4 млн. EUR).

Усвояване на приходите от временните суми за преструктуриране (захарна промишленост)

В съответствие с нормативните документи считано от ноември 2009 г., от държавите-членки не са събирани нови суми за временно преструктуриране. Следователно, общите налични целеви приходи за Фонда за преструктуриране на захарната промишленост са равни на сумите, пренесени от бюджетната 2010 г., които възлизат на 1 044,8 млн. EUR (повече от заложените 1 015 млн. EUR в бюджета за 2011 г. поради по-малки от очакваните плащания в края на 2010 г.).

Усвояване на Фонда за преструктуриране на захарната промишленост

Към края на февруари 2011 г. държавите-членки са изплатили 10,6 млн. EUR за помощи за мерки за преструктуриране, помощи за диверсификация и помощи за рафиниране на захар.

Заключения

Съгласно предварителните данни за усвояването на бюджетните кредити на ЕФГЗ за 2011 г. за периода до 28 февруари 2011 г. месечните възстановявания в полза на държавите-членки са надвишили с около 219,6 млн. EUR профила за бюджетно усвояване, създаден въз основа на показателя. До този момент са събрани целеви приходи в размер на 1 227,5 млн. EUR, като се очаква през 2011 г. да бъдат събрани още 384,6 млн. EUR.

Към настоящия момент Комисията очаква наличните целеви приходи, както и тези, които ще станат налични, да бъдат използвани в течение на годината за финансиране на оперативните фондове за организации на производителите и за схемата за единно плащане, както бе първоначално предвидено при съставянето на бюджета.

По отношение на нарастването на корекциите при счетоводното уравняване на сметките от 200 млн. EUR до 272 млн. EUR (вж. точка 4.3.1), Комисията внимателно ще следи за изпълнението на бюджета, за да види дали непълното усвояване по други пера от бюджета ще бъде достатъчно да се финансира тази част от отрицателните разходи, която няма да бъде покрита от решенията на Комисията за счетоводното уравняване на сметките и други корекции за неспазване на сроковете за изплащане на помощите от съответните държави-членки.

[pic]

[1] ОВ L 209, 11.8.2005 г., стр. 1.

[2] Първо се усвояват пренесените целеви приходи, а след това и гласуваните от бюджетния орган кредити или генерираните през годината целеви приходи (член 10 от Финансовия регламент).